Komisijos sprendimas
2003 m. vasario 17 d.
iš esmės pripažįstantis dokumentų, pateiktų nuodugniai patikrinti dėl spiromezifeno ir metrafenono įrašymo į Tarybos direktyvos 91/414/EEB dėl augalų apsaugos produktų pateikimo į rinką I priedą, išsamumą
(pranešta dokumentu Nr. C(2003) 560)
(tekstas svarbus EEE)
(2003/105/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2002/81/EB [2], ypač į jos 6 straipsnio 3 dalį,
kadangi:
(1) Direktyvoje 91/414/EEB yra numatyta parengti veikliųjų medžiagų, kurias leidžiama naudoti augalų apsaugos produktuose, Bendrijos sąrašą,
(2) 2002 m. balandžio 18 d. Bayer AG, Vokietija (dabar Bayer CropScience), pateikė Jungtinės Karalystės institucijoms dokumentus dėl veikliosios medžiagos spiromezifeno kartu su paraiška, kad ji būtų įrašyta į Direktyvos 91/414/EEB I priedą. Dokumentus dėl metrafenono BASF AG, Belgija, Jungtinės Karalystės institucijoms pateikė 2002 m. birželio 4 d.
(3) Jungtinės Karalystės institucijos nurodė Komisijai, kad, preliminariai patikrinus dokumentus dėl minėtų veikliųjų medžiagų, atrodo, kad jie atitinka Direktyvos 91/414/EEB II priede numatytus duomenų ir informacijos reikalavimus. Be to, atrodo, kad pateikti dokumentai atitinka Direktyvos 91/414/EEB III priede numatytus duomenų ir informacijos reikalavimus dėl vieno augalų apsaugos produkto, savo sudėtyje turinčio minėtos veikliosios medžiagos. Vėliau pagal Direktyvos 91/414/EEB 6 straipsnio 2 dalies nuostatas atitinkami pareiškėjai pateikė Komisijai ir kitoms valstybėms narėms dokumentus, kurie buvo perduoti Maisto grandinės ir gyvūnų sveikatos nuolatiniam komitetui.
(4) šiuo sprendimu turėtų būti oficialiai Bendrijos lygiu patvirtinta, kad dokumentai iš esmės atitinka direktyvos II priede numatytus duomenų ir informacijos reikalavimus, o bent vieno augalų apsaugos produkto, savo sudėtyje turinčio minimos veikliosios medžiagos, atveju - Direktyvos 91/414/EEB III priede numatytus reikalavimus.
(5) šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šie dokumentai dėl veikliųjų medžiagų, nustatytų šio sprendimo priede, kurie buvo pateikti Komisijai ir valstybėms narėms siekiant šias veikliąsias medžiagas įrašyti į Direktyvos 91/414/EEB I priedą, iš esmės atitinka Direktyvos 91/414/EEB II priede numatytus duomenų ir informacijos reikalavimus.
Be to, dokumentai dėl vieno augalų apsaugo produkto, savo sudėtyje turinčio veikliosios medžiagos, atsižvelgiant į siūlomus naudojimo atvejus, taip pat atitinka Direktyvos 91/414/EEB III išdėstytus duomenų ir informacijos reikalavimus.
2 straipsnis
Valstybės narės pranešėjos siekia atitinkamų dokumentų nuodugnaus patikrinimo ir kuo greičiau, bet ne vėliau kaip per vienerius metus nuo 2003 m. vasario 18 d., praneša Komisijai savo patikrinimų išvadas, pridėdamos rekomendacijas dėl atitinkamos veikliosios medžiagos įrašymo arba neįrašymo į Direktyvos 91/414/EEB I priedą bei visas su tuo susijusias sąlygas.
3 straipsnis
Šis sprendimas skirtas valstybėms narėms.
Priimta Briuselyje, 2000 m. vasario 17 d.